Michal Kalčok

Michal Kalčok, tiež. Kalcsók (* 26. september 1878, Hodruša-Hámre – † 1941/1942) bol slovenský obchodník a politik HSĽS v období medzivojnového Česko-Slovenska.

Životopis 
V prvých parlamentných voľbách po vzniku Česko-Slovenska v roku 1920 kandidoval za Slovenskú ľudovú stranu do Poslaneckej snemovne Národného zhromaždenia. V tomto období sa uvádza, že pôsobil ako obchodník vo Svätom Kríži nad Hronom. Po župných voľbách v roku 1923 sa za ľudovú stranu stal poslancom Zvolenskej župy. V parlamentných voľbách v roku 1925 bol za HSĽS zvolený do hornej komory Národného zhromaždenia, kde zasadal v rozpočtovom výbore senátu.

Okrem politiky sa venoval aj poľnohospodárstvu, pozemkovej problematike, bol správcom cirkevných veľkostatkov a funkcionárom Slovenskej zemedelskej rady. Po Viedenskej arbitráži v roku 1938 sa politicky aktivizoval aj v nových maďarských podmienkach. V roku 1940 zakladá Krajinskú uhorskú slovenskú kresťanskú ľudovú stranu a stáva sa jej predsedom. Strana väčší ohlas nezaznamenala. V slovenských kruhoch bola vnímaná ako Kalčokova súkromná akcia, ktorou si chcel získať náklonnosť maďarskej vlády, aby si tak mohol zabezpečiť svoje bývalé majetky, získané ešte v časoch československej pozemkovej reformy.

Zomrel pravdepodobne v závere roku 1941. Maďarské pramene uvádzajú, že na schôdzi vedenia strany 7. januára 1942 sa riešila otázka nového predsedu strany, ktorý by nahradil nedávno zosnulého Michala Kalčoka.

Referencie 

Narodenia v 1878
Úmrtia v 1941
Slovenskí statkári a veľkostatkári
Politici HSĽS
Senátori Národného zhromaždenia (Česko-Slovensko, 1920 – 1939)
Osobnosti z Hodruše-Hámrov